b'\n_START_ARTICLE_\nForssan politiikka\n_START_PARAGRAPH_\nForssan kaupungin politiikalle on ollut tunnusomaista vasemmistopuoluiden paikkaenemmist\xc3\xb6 valtuustossa vuoden 1992 vaaleihin saakka. Eduskuntavaaleissa Forssa on ollut historiallisesti vasemmistoenemmist\xc3\xb6inen kunta ja vuosina 1983\xe2\x80\x932011 pidetyiss\xc3\xa4 eduskuntavaaleissa SDP oli yht\xc3\xa4jaksoisesti suurin puolue vuoden 2007 vaaleihin asti, jolloin se putosi toiselle sijalle. My\xc3\xb6s presidentinvaaleissa sosialidemokraattien ehdokas on saanut eniten \xc3\xa4\xc3\xa4ni\xc3\xa4.\n_START_SECTION_\nKaupunginvaltuusto\n_START_PARAGRAPH_\nKaupunginvaltuustossa on 43 j\xc3\xa4sent\xc3\xa4, joista 23 miehi\xc3\xa4 ja 20 naisia. Kaupunginvaltuuston puheenjohtajana toimii Kaisa Lepola (sd.). Varapuheenjohtajat ovat Sanni Grahn-Laasonen (kok.), Arto Heino (kesk.) ja Tapio Virtanen (vas). Kokoomuksella on valtuustossa 12 paikkaa, SDP:ll\xc3\xa4 11, Keskustalla 8, Vasemmistoliitolla 6, Perussuomalaisilla 4, Vihreill\xc3\xa4 1 ja Kristillisdemokraateilla 1 paikka.\n_START_SECTION_\nKaupunginhallitus\n_START_PARAGRAPH_\nKaupunginhallituksessa on 11 j\xc3\xa4sent\xc3\xa4, joista 6 miehi\xc3\xa4 ja 5 naisia. Kaupunginhallituksen puheenjohtajana toimi Mika Penttil\xc3\xa4 (kesk.). Varapuheenjohtajat ovat Emmi Lintonen (sd.), Johanna H\xc3\xa4ggman (kesk.) ja Janne Nieminen (vas.). Kaupunginhallituksessa Kokoomuksella on nelj\xc3\xa4 paikkaa, SDP:ll\xc3\xa4 kolme, Keskustalla kaksi sek\xc3\xa4 Vasemmistoliitolla ja Perussuomalaisilla molemmilla yksi paikka.\n_START_SECTION_\nLautakunnat\n_START_PARAGRAPH_\nLautakuntia kaupungissa toimii kuusi: keskusvaalilautakunta, perusturvalautakunta, sivistyslautakunta, tarkastuslautakunta, yhdyskuntalautakunta ja ymp\xc3\xa4rist\xc3\xb6lautakunta.\n_START_SECTION_\n\xc3\x84\xc3\xa4nestysalueet\n_START_PARAGRAPH_\nVaaleissa kaupunki on jaettu seitsem\xc3\xa4\xc3\xa4n \xc3\xa4\xc3\xa4nestysalueeseen, jotka on nimetty \xc3\xa4\xc3\xa4nestyspaikan mukaan. \xc3\x84\xc3\xa4nestysalueita ovat Teatteritalo (keskusta-alue), Heikka (Korkeavaha, Linikkala ja Kuusto), Haudankorva (Viksberg ja osa Kuhalaa), T\xc3\xb6l\xc3\xb6 (osa Kuhalaa ja Pispanm\xc3\xa4ki), Kaupungintalo (osa Kuhalaa ja Rantalanm\xc3\xa4ki) ja Talsoila (Talsoila, Paavola ja Vierem\xc3\xa4). Kojon \xc3\xa4\xc3\xa4nestysalue sijaitsee entisen Koij\xc3\xa4rven kunnan alueella.\n_START_SECTION_\nKunnallisvaalit 2004\n_START_PARAGRAPH_\nVuoden 2004 kunnallisvaaleissa Kristillisdemokraattien paikkam\xc3\xa4\xc3\xa4r\xc3\xa4 s\xc3\xa4ilyi ennallaan yhdess\xc3\xa4, Vihre\xc3\xa4t menettiv\xc3\xa4t nelj\xc3\xa4 valtuustopaikkaa viidest\xc3\xa4 ja muut nelj\xc3\xa4 valtuustopuoluetta saivat kukin yhden paikan lis\xc3\xa4\xc3\xa4. Vaalien j\xc3\xa4lkeen Urpo Lepp\xc3\xa4nen erosi Keskustan valtuustoryhm\xc3\xa4st\xc3\xa4 ja perusti oman Perussuomalaisten valtuustoryhm\xc3\xa4n.\n_START_SECTION_\nKunnallisvaalit 2008\n_START_PARAGRAPH_\nVuoden 2008 kunnallisvaaleissa SDP, Vihre\xc3\xa4t ja Perussuomalaiset saivat kukin yhden paikan lis\xc3\xa4\xc3\xa4 edellisiin vaaleihin verrattuna. Vastaavasti Keskusta, Vasemmistoliitto ja Kokoomus menettiv\xc3\xa4t yhden paikan. Kristillisdemokraattien paikkam\xc3\xa4\xc3\xa4r\xc3\xa4 s\xc3\xa4ilyi ennallaan. Puolueiden v\xc3\xa4linen suuruusj\xc3\xa4rjestys pysyi vaaleissa ennallaan lukuun ottamatta vaaleissa uutena ryhm\xc3\xa4n\xc3\xa4 esiintyneit\xc3\xa4 Perussuomalaisia, jotka saivat Kristillisdemokraatteja enemm\xc3\xa4n \xc3\xa4\xc3\xa4ni\xc3\xa4. K\xc3\xa4yt\xc3\xa4nn\xc3\xb6ss\xc3\xa4 Keskustan paikkam\xc3\xa4\xc3\xa4r\xc3\xa4 ei laskenut, sill\xc3\xa4 jo ennen vaaleja yksi Keskustan valtuutettu oli eronnut ryhm\xc3\xa4st\xc3\xa4 ja muodostanut Perussuomalaisten ryhm\xc3\xa4n._NEWLINE_Valtakunnallisesta tilanteesta poiketen SDP:n \xc3\xa4\xc3\xa4niosuus lis\xc3\xa4\xc3\xa4ntyi, ja Keskustan kannatusosuuden lasku oli v\xc3\xa4h\xc3\xa4isemp\xc3\xa4\xc3\xa4 kuin koko maassa. Kokoomuksen kannatus laski Forssassa, kun se koko Suomen tasolla tarkasteltuna nousi. Vaalien \xc3\xa4\xc3\xa4niharava oli Mika Penttil\xc3\xa4 (kesk.), joka ker\xc3\xa4si 774 \xc3\xa4\xc3\xa4nt\xc3\xa4._NEWLINE_\xc3\x84\xc3\xa4nestysalueittain tarkasteltuna SDP oli suurin puolue kaikilla keskustaajaman \xc3\xa4\xc3\xa4nestysalueilla ja Keskusta suurin maaseutualueesta koostuvalla Kojon \xc3\xa4\xc3\xa4nestysalueella. SDP:n kannatus oli korkeinta Kuhalan ja T\xc3\xb6l\xc3\xb6n \xc3\xa4\xc3\xa4nestysalueilla, joissa puolue sai yli kolmanneksen \xc3\xa4\xc3\xa4nist\xc3\xa4. Alimmillaan SDP:n kannatus oli Kojon \xc3\xa4\xc3\xa4nestysalueella (noin 11\xc2\xa0%). Muilla \xc3\xa4\xc3\xa4nestysalueilla SDP:n kannatus oli 30\xc2\xa0%:n tuntumassa. Keskustan kannatus oli suurinta Kojolla, jossa puolue sai yli puolet \xc3\xa4\xc3\xa4nist\xc3\xa4. Keskustaajaman \xc3\xa4\xc3\xa4nestysalueista Keskustan kannatus oli suurinta Talsoilassa ja matalinta Kuhalassa. Vasemmistoliitto sai Kuhalassa ja T\xc3\xb6l\xc3\xb6ll\xc3\xa4 noin nelj\xc3\xa4nneksen \xc3\xa4\xc3\xa4nist\xc3\xa4; muualla kannatus oli matalampaa, Kojolla kaikkein matalinta. Heikan \xc3\xa4\xc3\xa4nestysalueella Kokoomuksen kannatus oli yli 20\xc2\xa0%, mutta Kuhalan ja T\xc3\xb6l\xc3\xb6n \xc3\xa4\xc3\xa4nestysalueilla kannatus j\xc3\xa4i noin 10\xc2\xa0%:iin. Vihreiden kannatus Kojon \xc3\xa4\xc3\xa4nestysalueella on keskustaajamaa matalampaa, mutta Perussuomalaisten ja Kristillisten kannatuksessa ei ollut merkitt\xc3\xa4vi\xc3\xa4 eroja alueittain._NEWLINE_\xc3\x84\xc3\xa4nestysprosentti oli Kuhalan \xc3\xa4\xc3\xa4nestysalueella kaupungin matalin (57,7\xc2\xa0%), jonka lis\xc3\xa4ksi Kaupungintalon \xc3\xa4\xc3\xa4nestysalueella j\xc3\xa4\xc3\xa4tiin hieman alle 60\xc2\xa0%:iin. Kaikilla muilla \xc3\xa4\xc3\xa4nestysalueilla suunnilleen kaksi kolmasosaa \xc3\xa4\xc3\xa4nioikeutetuista k\xc3\xa4ytti \xc3\xa4\xc3\xa4nioikeuttaan.\n_START_SECTION_\nKunnallisvaalit 2012\n_START_PARAGRAPH_\nAiemmin Keskustaa edustanut Mika Penttil\xc3\xa4 ja Perussuomalaisia edustanut Sami Mattila asettuivat lokakuun 2012 kunnallisvaaleissa Kokoomuksen ehdokkaiksi._NEWLINE_Kokoomus nousi vaaleissa Forssan suurimmaksi puolueeksi saaden viisi lis\xc3\xa4paikkaa valtuustoon. My\xc3\xb6s Perussuomalaiset voitti saaden kolme lis\xc3\xa4paikkaa. Keskusta ja SDP menettiv\xc3\xa4t molemmat kolme paikkaa, Vihre\xc3\xa4t ja Vasemmistoliitto kumpikin yhden paikan. Kristillisdemokraattien paikkam\xc3\xa4\xc3\xa4r\xc3\xa4 s\xc3\xa4ilyi ennallaan yhdess\xc3\xa4. Vaalien \xc3\xa4\xc3\xa4nestysprosentti oli 60,5. \xc3\x84\xc3\xa4nestysalueittain tarkasteltuna Kokoomus oli suurin puolue Teatteritalon, Talsoilan, Heikan ja Kaupungintalon \xc3\xa4\xc3\xa4nestysalueilla. SDP oli suurin Kuhalan ja T\xc3\xb6l\xc3\xb6n \xc3\xa4\xc3\xa4nestysalueilla, Keskusta puolestaan Kojon \xc3\xa4\xc3\xa4nestysalueella._NEWLINE_Vaalien \xc3\xa4\xc3\xa4niharava oli Mika Penttil\xc3\xa4, joka sai 896 \xc3\xa4\xc3\xa4nt\xc3\xa4. Muita \xc3\xa4\xc3\xa4niharavia olivat SDP:n Kaisa Lepola, Kokoomuksen Sanni Grahn-Laasonen ja Perussuomalaisten Tuula Forsblom.\n_START_SECTION_\nEduskuntavaalit\n_START_PARAGRAPH_\nHistoriallisesti Forssa on ollut vasemmistoenemmist\xc3\xb6inen kunta. Vuoden 1924 eduskuntavaaleissa Forssa muodosti ensimm\xc3\xa4isen kerran oman kuntansa. Tuolloin SDP sai yksin 50,4\xc2\xa0% \xc3\xa4\xc3\xa4nist\xc3\xa4 ja Ty\xc3\xb6v\xc3\xa4en ja pienviljelij\xc3\xa4in vaaliliitto sai 17,6\xc2\xa0% \xc3\xa4\xc3\xa4nist\xc3\xa4. Yhteens\xc3\xa4 vasemmiston kokonaiskannatus oli tuolloin siis 67,9\xc2\xa0%._NEWLINE_Vuosina 1983\xe2\x80\x932011 pidetyiss\xc3\xa4 eduskuntavaaleissa SDP oli yht\xc3\xa4jaksoisesti suurin puolue vuoden 2007 vaaleihin asti, jolloin se putosi toiselle sijalle. Vuoden 2007 eduskuntavaaleissa ja vuoden 2011 vaaleissa suurin puolue oli Keskusta. Perussuomalaiset nousi viime eduskuntavaaleissa kolmanneksi suurimmaksi.\n_START_SECTION_\nEduskuntavaalit 2003\n_START_PARAGRAPH_\nVuoden 2003 eduskuntavaaleissa Forssasta valittiin eduskuntaan SDP:n Minna Lintonen ja Keskustan Sirkka-Liisa Anttila.\n_START_SECTION_\nEduskuntavaalit 2007\n_START_PARAGRAPH_\nVuoden 2007 eduskuntavaaleissa Keskusta sai ensimm\xc3\xa4ist\xc3\xa4 kertaa eniten \xc3\xa4\xc3\xa4ni\xc3\xa4. Forssalaisista poliitikoista ehdokkaina olivat SDP:n Minna Lintonen, Keskustan Sirkka-Liisa Anttila ja Mika Penttil\xc3\xa4, Vasemmistoliiton Risto Aaltonen ja Kokoomuksen Jarmo Pynn\xc3\xb6nen. Anttila sai pit\xc3\xa4\xc3\xa4 edustajanpaikkansa, mutta Lintosta ei valittu en\xc3\xa4\xc3\xa4 toiselle kaudelle.\n_START_SECTION_\nEduskuntavaalit 2011\n_START_PARAGRAPH_\nKev\xc3\xa4\xc3\xa4n 2011 eduskuntavaaleissa Keskusta sai j\xc3\xa4lleen eniten \xc3\xa4\xc3\xa4ni\xc3\xa4. Forssasta olivat ehdolla SDP:n Minna Lintonen, Keskustan Sirkka-Liisa Anttila ja Mika Penttil\xc3\xa4, Vasemmistoliiton Suvi M\xc3\xa4kinen ja Janne Nieminen, Kokoomuksen Sanni Grahn-Laasonen, Vihreiden Alpo Suhonen sek\xc3\xa4 Perussuomalaisten Tuula Forsblom ja Sami Mattila. Sirkka-Liisa Anttila uusi edustajanpaikkansa, ja h\xc3\xa4nen lis\xc3\xa4kseen Sanni Grahn-Laasonen valittiin eduskuntaan.\n_START_SECTION_\nEuroparlamenttivaalit\n_START_PARAGRAPH_\nVuoden 1996 europarlamenttivaaleissa Keskusta sai eniten \xc3\xa4\xc3\xa4ni\xc3\xa4, ja forssalainen Sirkka-Liisa Anttila (kesk.) valittiin Euroopan parlamentin j\xc3\xa4seneksi. Vuosien 1999, 2004 ja 2009 europarlamenttivaaleissa SDP oli suurin puolue. Vuoden 1996 vaaleissa SDP oli toiseksi suurin puolue, ja my\xc3\xb6hemmiss\xc3\xa4 vaaleissa Kokoomus on ollut toiseksi suurin. Vuoden 1996 vaaleja lukuun ottamatta Keskusta on europarlamenttivaaleissa ollut kolmannella sijalla Forssassa.\n_START_SECTION_\nVerotus\n_START_PARAGRAPH_\nForssan tuloveroprosentti vuonna 2012 on valtuuston p\xc3\xa4\xc3\xa4t\xc3\xb6ksen mukaisesti 19,50.'